L 102/84
ET
Euroopa Liidu Teataja
17.4.2023
SUURBRITANNIA JA PÕHJA-IIRI ÜHENDKUNINGRIIGI EUROOPA LIIDUST JA EUROOPA AATOMIENERGIAÜHENDUSEST VÄLJAASTUMISE LEPINGUGA LOODUD ÜHISKOMITEE SOOVITUS nr 1/2023, 24. märts 2023, turujärelevalve ja nõuete täitmise tagamise kohta [2023/820]
ÜHISKOMITEE,
võttes arvesse Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingut (1) (edaspidi „väljaastumisleping“), eriti selle artikli 166 lõiget 1, ning arvestades järgmist: (1)
Väljaastumislepingu artikli 166 lõikes 3 on sätestatud, et soovitused esitatakse vastastikusel kokkuleppel.
(2)
Väljaastumislepingu artikli 182 kohaselt on Iirimaa ja Põhja-Iirimaa protokoll (edaspidi „protokoll“) kõnealuse lepingu lahutamatu osa.
(3)
Protokolli artikli 6 lõikega 2 nähakse ette erikorra kehtestamine kaupade liikumiseks Ühendkuningriigi siseturul, mis on kooskõlas asjaoluga, et Põhja-Iirimaa on protokolli kohaselt Ühendkuningriigi tolliterritooriumi osa, kui kaup on ette nähtud lõpptarbimiseks või lõppkasutuseks Põhja-Iirimaal, ning kui kooskõlas protokolliga on liidu siseturu ja tolliliidu terviklikkuse kaitsmiseks kehtestatud vajalikud kaitsemeetmed,
ON TEINUD JÄRGMISE SOOVITUSE:
Artikkel 1 Ühiskomitee soovitab liidule ja Ühendkuningriigile järgmist: Protokolli artikli 6 lõikes 2 ette nähtud erikorra raames tuleks turujärelevalvet ja nõuete täitmise tagamise vahendeid kasutada ühiselt, et jälgida kaubavoogusid ja juhtida riski, et kaup võib liitu või Ühendkuningriiki siseneda ebaseaduslikult.
Tõhustatud koostöö Ühendkuningriigi ja liidu vahel ning vajaduse korral Ühendkuningriigi ja liikmesriikide ametiasutuste vahel peaks toetama kõnealust erikorda tulemusliku turujärelevalve ja nõuete täitmise tagamisega.
See peaks toetama kõnealuse korra seiret ja haldamist, ilma et oleks vaja teha kontrolli Põhja-Iirimaa ja Iirimaa vahelisel piiril.
Sellesse koostöösse võiks kuuluda teadmiste jagamine, teabevahetus, koostöö ettevõtjatega ja vajaduse korral ühistegevus, eelkõige Põhja-Iirimaa ja asjaomaste liikmesriikide ametiasutuste vahel, et võidelda ebaseadusliku tegevuse ja salakaubaveo vastu ning tagada, et turule ei lasta kaupu, mis ei vasta kohaldatavatele normidele ning et nõuete täitmise tagamise ja järelevalvetegevus oleks riski- ja teabepõhine.
Ametiasutused tagavad ka ettevõtete ja ettevõtjate teadlikkuse Põhja-Iirimaa ja liidu vahel liikuvatele kaupadele võimaldatava turulepääsu kohta, kui need kaubad vastavad kohaldatavatele nõuetele vastavalt protokollile.
Ühendkuningriik ja liit peaksid tegema konstruktiivset tööd, kasutades väljaastumislepingus sätestatud struktuure, sealhulgas ühiskomiteed, et toetada uue korra tulemuslikku toimimist Põhja-Iirimaa inimeste ja ettevõtjate huvides.
(1) ELT L 29, 31.1.2020, lk 7.